## Pravilnik o pravima, uvjetima i načinu korištenja zdravstvene zaštite u inozemstvu (pročišćeni tekst)

### NN 12/2006 (1.2.2006.), Pravilnik o pravima, uvjetima i načinu korištenja zdravstvene zaštite u inozemstvu (pročišćeni tekst)

# HRVATSKI ZAVOD ZA ZDRAVSTVENO OSIGURANJE

**303**

Na osnovi članka 33. podstavka 16. Statuta
Hrvatskog zavoda za zdravstveno osiguranje (»Narodne novine«, broj 16/02.,
24/02. i 58/03.) direktor Hrvatskog zavoda za zdravstveno osiguranje utvrdio je
pročišćeni tekst Pravilnika o pravima, uvjetima i načinu korištenja zdravstvene
zaštite u inozemstvu.

Pročišćeni tekst Pravilnika o pravima, uvjetima
i načinu korištenja zdravstvene zaštite u inozemstvu obuhvaća Pravilnik o
pravima, uvjetima i načinu korištenja zdravstvene zaštite u inozemstvu
(»Narodne novine«, broj 76/02. te njegove izmjene i dopune objavljene u
»Narodnim novinama«, broj 43/03., 198/03., 30/05. i 155/05.). U navedenim
pravilnicima naznačeno je vrijeme njihova stupanja na snagu.

## PRAVILNIK

### O PRAVIMA, UVJETIMA I NAČINU KORIŠTENJA ZDRAVSTVENE ZAŠTITE U INOZEMSTVU (pročišćeni tekst)

I. OPĆE ODREDBE

Članak 1.

Ovim Pravilnikom uređuje se pravo osiguranih
osoba Hrvatskog zavoda za zdravstveno osiguranje (u daljnjem tekstu: Zavod) na
korištenje zdravstvene zaštite u inozemstvu u skladu s odredbama međunarodnih
ugovora o socijalnom osiguranju, Zakona o zdravstvenom osiguranju (u daljnjem
tekstu: Zakon), posebnih propisa i drugih općih akata Zavoda, te uvjeti i način
ostvarivanja tog prava.

Članak 2.

U državama s kojima je Republike Hrvatska
sklopila ili preuzela ugovore o socijalnom osiguranju osigurana osoba koristi
zdravstvenu zaštitu na način i u opsegu propisanom odredbama tih ugovora.

U državama s kojima Republika Hrvatska nije
sklopila ili nije preuzela ugovore o socijalnom osiguranju, odnosno ugovorima
nije riješeno pitanje korištenja zdravstvene zaštite osigurana osoba
zdravstvenu zaštitu koristi u skladu sa Zakonom, drugim propisima i općim
aktima Zavoda.

II. PRAVO NA KORIŠTENJE
ZDRAVSTVENE ZAŠTITE U INOZEMSTVU

Članak 3.

Pravo na korištenje zdravstvene zaštite u
inozemstvu ostvaruje osiguranik Zavoda koji je upućen na rad ili stručno
usavršavanje, odnosno obrazovanje u inozemstvo i to:

– osoba u radnom odnosu pri pravnoj ili fizičkoj
osobi sa sjedištem u Republici Hrvatskoj

– osoba koja je izabrana ili imenovana na stalne
dužnosti u određenim tijelima državne vlasti, odnosno jedinicama lokalne i
područne (regionalne) samouprave

– osoba zaposlena u stranim predstavništvima i
podružnicama ili međunarodnim organizacijama i ustanovama sa sjedištem u
Republici Hrvatskoj

– osoba zaposlena u stranim konzularnim i
diplomatskim predstavništvima sa sjedištem u Republici Hrvatskoj

– osoba koja je prekinula rad jer ju je pravna
ili fizička osoba uputila na obrazovanje, stručno usavršavanje ili
poslijediplomski studij u inozemstvo.

Pravo iz stavka 1. ovog članka može ostvariti i
druga osigurana osoba Zavoda i to:

– osoba na radu u kućanstvu osiguranika koji se
nalazi na radu u inozemstvu

– osoba upućena u inozemstvo u sklopu
međunarodne tehničko-prosvjetne i kulturne suradnje

– članovi obitelji osiguranika (supružnik i
djeca) iz stavka 1. i 2. podstavka 1. i 2. ovog članka

– osoba koja u inozemstvu boravi po privatnom
poslu

– osoba kojoj Zavod pod uvjetima propisanim ovim
Pravilnikom odobri pravo na liječenje u inozemstvu.

III. UVJETI I NAČIN
KORIŠTENJA PRAVA NA ZDRAVSTVENU ZAŠTITU U INOZEMSTVU

*1. Osiguranik na radu ili stručnom usavršavanju, odnosno
obrazovanju u inozemstvu*

Članak 4.

Osiguranik iz članka 3. stavka 1. i 2. podstavka
1. i 2. ovog Pravilnika koji je upućen na rad, stručno usavršavanje, odnosno
obrazovanje u inozemstvo na rok duži od 30 dana ostvaruje pravo na zdravstvenu
zaštitu u inozemstvu pod uvjetom da je pravna ili fizička osoba, tijelo državne
vlasti, jedinica lokalne i područne (regionalne) samouprave, strano
predstavništvo i podružnica, odnosno strano diplomatsko i konzularno
predstavništvo (u daljnjem tekstu: podnositelj prijave) podnijela nadležnom područnom
uredu Zavoda prijavu o upućivanju na rad, stručno usavršavanje, odnosno
obrazovanje u inozemstvo na propisanoj tiskanici koja je sastavni dio ovog
Pravilnika i to prije odlaska u inozemstvo.

Podnositelj prijave iz stavka 1. ovog članka
obvezan je uz prijavu o upućivanju na rad, odnosno stručno usavršavanje ili
obrazovanje u inozemstvu koje obavlja uz rad podnijeti:

– akt o upućivanju osiguranika na rad, stručno
usavršavanje, odnosno obrazovanje u inozemstvo

– liječničku svjedodžbu o zdravstvenoj sposobnosti
osiguranika ne stariju od 3 mjeseca kojom je prije odlaska u inozemstvo
potvrđeno da je sposoban za obavljanje poslova radi kojih se upućuje na rad,
stručno usavršavanje, odnosno obrazovanje u inozemstvo.

Pod liječničkom svjedodžbom u smislu ovog
Pravilnika podrazumijeva se liječnička svjedodžba koju je izdala zdravstvena
ustanova koja u svom sastavu ima djelatnost medicine rada ili privatna
ordinacija medicine rada.

Liječnička svjedodžba iz stavka 3. ovog članka
vrijedi najkasnije do datuma do kojeg je svjedodžbom utvrđena obveza ponovne
provjere zdravstvene sposobnosti osiguranika.

Iznimno, za osiguranika koji se upućuje u
inozemstvo na stručno usavršavanje, odnosno obrazovanje koje ne obavlja uz rad,
podnositelj prijave nije obvezan podnijeti liječničku svjedodžbu iz stavka 2.
podstavka 2. ovog članka već potvrdu izabranog doktora opće medicine o
zdravstvenom stanju (u daljnjem tekstu – potvrda o zdravstvenom stanju), a
kojom potvrđuje da osiguranik ne boluje od akutne bolesti, odnosno da osiguranik
ne boluje od kroničnih i drugih bolesti zbog kojih je potrebno duže ili stalno
liječenje, odnosno stalni liječnički nadzor.

Pod nadležnim područnim uredom Zavoda u smislu
ovog Pravilnika smatra se, u pravilu, područni ured Zavoda prema mjestu
prebivališta osigurane osobe.

Članak 5.

Na osnovi prijave iz članka 4. stavka 1.,
liječničke svjedodžbe iz članka 4. stavka 2. podstavka 2., odnosno potvrde o
zdravstvenom stanju osiguranika iz članka 4. stavka 5. ovog Pravilnika nadležni
područni ured Zavoda izdaje osiguraniku kojeg se upućuje na rad, stručno
usavršavanje, odnosno obrazovanje u državu s kojom je Republika Hrvatska
sklopila ili preuzela ugovor o socijalnom osiguranju potvrdu čiji je oblik i
sadržaj utvrđen tim ugovorom (u daljnjem tekstu: dvojezična potvrda).

Osiguraniku koji je upućen na rad, stručno
usavršavanje, odnosno obrazovanje u državu s kojom Republika Hrvatska nema
sklopljen ili preuzet ugovor o socijalnom osiguranju, odnosno ako međunarodnim
ugovorom nije riješeno pitanje korištenja zdravstvene zaštite, nadležni
područni ured Zavoda na osnovi prijave, liječničke svjedodžbe, odnosno potvrde
o zdravstvenoj sposobnosti iz članak 4. ovog Pravilnika izdaje potvrdu o pravu
na korištenje zdravstvene zaštite u inozemstvu (u daljnjem tekstu: potvrda) na
propisanoj tiskanici koja je sastavni dio ovog Pravilnika.

O izdanim potvrdama iz stavka 1. i 2. ovog
članka nadležni područni ured Zavoda vodi posebnu evidenciju.

Članak 6.

Podnositelj prijave iz članka 4. ovog Pravilnika
obvezan je u roku od 15 dana nakon prestanka rada, stručnog usavršavanja,
odnosno obrazovanja u inozemstvu podnijeti odjavu rada, stručnog usavršavanja,
odnosno obrazovanja osiguranika u inozemstvu nadležnom područnom uredu Zavoda
na propisanoj tiskanici, koja je sastavni dio ovog Pravilnika.

*2. Osiguranik upućen na službeni put u inozemstvo*

Članak 7.

Osiguranik iz članka 3. stavka 1. podstavka 1. –
4. ovog Pravilnika koji je upućen na službeni put u inozemstvo iznimno nije obvezan
radi korištenja zdravstvene zaštite u inozemstvu prethodno ishoditi potvrde iz
članka 5. ovog Pravilnika, već će Zavod u postup­ku
rješavanja zahtjeva za naknadu troškova korištenja zdravstvene zaštite u
inozemstvu utvrđivati osnovanost zahtjeva provjerom: medicinske dokumentacije,
računa o izvršenom liječenju, dokumentacije o službenom putu, uplati posebnog
doprinosa za korištenje zdravstvene zaštite u inozemstvu za vrijeme službenog
puta, te na osnovi nalaza, ocjene i mišljenja liječničkog povjerenstva
nadležnog područnog ureda Zavoda, kojim je utvrđeno da je pružena zdravstvena
zaštita bila neophodna i da se nije mogla odgoditi do povrat­ka u Republiku
Hrvatsku.

U slučaju da osiguranik iz stavka 1. ovog članka
koristi zdravstvenu zaštitu u državama s kojima Republika Hrvatska ima sklop­ljen ili preuzet ugovor o socijalnom osiguranju kojim je
propisana dvojezična potvrda o pravu na korištenje zdravstvene zaštite,
podnositelj prijave iz članka 4. stavka 1. ovog Pravilnika obvezan je odmah
zatražiti nadležni područni ured Zavoda izdavanje dvojezične potvrde. Osim
podnositelja prijave dvojezičnu potvrdu može zatražiti osiguranik, inozemni
nositelj osiguranja ili zdravstvena ustanova u kojoj se osiguranik liječi.

Na osnovi zahtjeva iz stavka 2. ovog članka
nadležni područni ured Zavoda izdat će za osiguranika dvojezičnu potvrdu.

Ako za osiguranika iz stavka 2. ovog članka nije
zatražena dvojezična potvrda o pravu na korištenje zdravstvene zaštite u
inozemstvu, Zavod snosi troškove tako korištene zdravstvene zaštite u visini
koliko bi iznosila da je dvojezična potvrda pribavljena, a ako međunarodnim
ugovorom nije propisan postupak u slučaju da potonja nije pribavljena, u visini
koliko bi zdravstvena zaštita iznosila u ugovornim zdravstvenim ustanovama, odnosno
ugovornim zdravstvenim ordinacijama privatne prakse u Republici Hrvatskoj.

*3. Druge osigurane osobe koje imaju pravo na korištenje
zdravstvene zaštite u inozemstvu*

Članak 8.

Pravo na korištenje zdravstvene zaštite u
inozemstvu osigurana osoba iz članka 3. stavka 2. podstavka 2. – 4. ovog
Pravilnika dokazuje potvrdama iz članka 5. stavka 1. i 2. ovog Pravilnika.

Nadležni područni ured Zavoda izdaje potvrde iz
stavka 1. ovog članka osiguraniku iz članka 3. stavka 2. podstavka 2. ovog
Pravilnika na osnovi prijave i dokumentacije propisane člankom 4. ovog
Pravilnika, a za osigurane osobe iz članka 3. stavka 2. podstavka 3. i 4. ovog
Pravilnika na osnovi prijave i potvrde izabranog doktora opće medicine o
zdravstvenom stanju kojom potvrđuje da osigurana osoba ne boluje od akutne
bolesti ili da ne postoji poremećaj u njezinom zdravstvenom stanju koji
zahtijeva liječničku pomoć, odnosno da osigurana osoba ne boluje od kroničnih i
drugih bolesti zbog kojih je potrebno duže ili stalno liječenje, odnosno stalni
liječnički nadzor.

Izabrani doktor opće medicine potvrdu o
zdravstvenom stanju iz članka 4. stavka 5. ovog Pravilnika i stavka 2. ovog
članka izdaje na osnovi podataka iz zdravstvenog kartona osiguranika u skladu s
preuzetim obvezama iz sklopljenog ugovora o provođenju primarne zdravstvene
zaštite iz osnovnog zdravstvenog osiguranja, bez naplate.

Nadležni područni ured Zavoda vodi posebnu
evidenciju o izdanim potvrdama iz stavka 1. i 2. ovog članka.

Članak 9.

Osiguranoj osobi iz članka 3. stavka 1. i 2. podstavka
1. – 3. i članka 7. ovog Pravilnika osigurava se pravo na korištenje
zdravstvene zaštite u inozemstvu koju se ne može odgoditi do povratka u
Republiku Hrvatsku.

Osiguranoj osobi iz članka 3. stavka 2.
podstavka 4. ovog Pravilnika osigurava se pravo na korištenje zdravstvene
zaštite u inozemstvu samo za slučaj hitne medicinske pomoći kako bi se
otklonila neposredna opasnost po život i zdravlje osigurane osobe.

Osigurana osoba koja koristi zdravstvenu zaštitu
u inozemstvu u smislu stavka 1. i 2. ovog članka mora se odmah javiti nadležnom
područnom uredu Zavoda radi daljnjeg praćenja zdravstvenog stanja i
ocjenjivanja potrebe povratka (prijevoza) u Republiku Hrvatsku.

Osigurana osoba iz članka 3. stavka 1. i 2.
podstavka 1. – 4. ovog Pravilnika koja ne postupi u skladu sa stavkom 3. ovog
članka nema pravo na teret sredstava Zavoda ostvariti zdravstvenu zaštitu u
inozemstvu, osim u slučajevima kada dokaže da iz opravdanih razloga (vezanih uz
njezino zdravstveno stanje) nije mogla tako postupiti.

Članak 10.

Osiguranoj osobi koja u inozemstvu boravi po
privatnom poslu potvrde iz članka 5. stavka 1. i 2. ovog Pravilnika izdaju se
posebno za svaki odlazak u inozemstvo.

Potvrde iz stavka 1. ovog članka izdaju se na
osnovi potvrde o zdravstvenom stanju iz članka 8. ovog Pravilnika, koja ne
smije biti starija od 30 dana.

IV. UPUĆIVANJE OSIGURANE
OSOBE NA LIJEČENJE U INOZEMSTVO

Članak 11.

Osiguranoj osobi može se odobriti pravo na
upućivanje na liječenje u inozemnu zdravstvenu ustanovu ako se potrebno
liječenje ne može provesti u ugovornim zdravstvenim ustanovama u Republici
Hrvatskoj, a može se uspješno provesti u inozemstvu.

Bolesti i posljedice ozljeda za liječenje kojih
osigurana osoba može ostvariti pravo iz stavka 1. ovog članka, posebnom odlukom
utvrđuje Upravno vijeće Zavoda uz suglasnost ministra nadležnog za zdravstvo.

Pod liječenjem u smislu stavka 1. ovog članka
smatraju se dijagnostički i terapijski postupci, operacijski zahvati, bolničko
i ambulantno liječenje, te kontrolni pregledi.

Članak 12.

O pravu na upućivanje na liječenje u inozemnu
zdravstvenu ustanovu u skladu s odredbama članka 11. ovog Pravilnika odlučuje
se rješenjem koje u prvom stupnju donosi ovlašteni radnik Direkcije Zavoda.

Rješenje iz stavka 1. ovog članka donosi se na
osnovi zahtjeva osigurane osobe, odgovarajuće medicinske dokumentacije te
nalaza, mišljenja i ocjene liječničkog povjerenstva Direkcije Zavoda koje je
obvezno prije donošenja ocjene o upućivanju na liječenje u inozemnu zdravstvenu
ustanovu pribaviti mišljenje doktora specijalista – konzultanata za bolesti ili
posljedice ozljeda utvrđene odlukom iz članka 11. stavka 2. ovog Pravilnika
koje imenuje ministar nadležan za zdravstvo.

Doktori specijalisti – konzultanti iz stavka 2.
ovog članka obrazloženim mišljenjem potvrđuju da traženo liječenje nije moguće
provesti u ugovornim zdravstvenim ustanovama u Republici Hrvatskoj ili
potvrđuju da je traženo liječenje moguće provesti u ugovornim zdravstvenim
ustanovama u Republici Hrvatskoj.

Pravo na upućivanje na liječenje u inozemstvo na
teret sredstava Zavoda može se odobriti osiguranoj osobi ako je pozitivno
mišljenje dalo najmanje dva doktora specijalista – konzultanta iz stavka 2.
ovog članka.

Nalaz, mišljenje i ocjena liječničkog
povjerenstva Direkcije Zavoda, kojim se osiguranoj osobi odobrava upućivanje na
liječenje u inozemnu zdravstvenu ustanovu, obvezno podliježe suglasnosti
posebnog povjerenstva Ministarstva zdravstva i socijalne skrbi.

Odluka o izboru inozemne zdravstvene ustanove u
koju će se osiguranu osobu uputiti na liječenje, u nadležnosti je Zavoda.

Članak 13.

Iznimno od odredbi članka 12. i 24. ovog
Pravilnika u hitnom slučaju kada postoji neposredna opasnost za život osigurane
osobe, rješnje iz članka 12. stavka 1. i članka 24.
stavka 3. ovoga Pravilnika može se donijeti bez pribavljene suglasnosti
posebnog povjerenstva Ministarstva zdravstva i socijalne skrbi.

Članak 14.

Rješenjem o pravu na liječenje u inozemstvu
određuje se:

1. država i naziv zdravstvene ustanove gdje će
se liječenje provesti

2. vrsta i metoda liječenja

3. razlozi zbog kojih se odobrava liječenje u
inozemstvu

4. vrijeme trajanja liječenja

5. vrsta prijevoznog sredstva

6. potreba pratnje i pratitelj

7. obveza sudjelovanja osigurane osobe u pokriću
dijela troškova zdravstvene zaštite

8. način podmirenja troškova liječenja

9. obveza osigurane osobe o dostavljanju
izvješća o obavljenom liječenju.

Nakon donošenja rješenja iz stavke 1. ovog
članka Direkcija Zavoda izdaje jamčevno pismo
inozemnoj zdravstvenoj ustanovi u kojoj će se liječenje provesti.

Rješenje iz stavka 1. ovog članka mora se
izvršiti u roku od 60 dana od dana primitka rješenja.

U opravdanim slučajevima rok iz stavka 3. ovog
članka može se iznimno produžiti na zahtjev osigurane osobe.

Iznimno, u opravdanim slučajevima može se
odobriti produženje trajanja liječenja iz stavka 1. točke 4. ovog članka na
prijedlog inozemne zdravstvene ustanove u koju je osigurana osoba upućena na
liječenje.

Produženje trajanja liječenja iz stavka 5. ovog
članka odobrava se dopunom rješenja iz stavka 1. ovog članka, a na osnovi
nalaza, ocjene i mišljenja liječničkog povjerenstva Direkcije Zavoda koje je
donijeto na osnovi mišljenja doktora specijalista – konzultanata iz članka 12.
stavka 2. ovog Pravilnika i na koje je suglasnost dalo posebno povjerenstvo
Ministarstva zdravstva i socijalne skrbi.

Članak 15.

Osigurana osoba kojoj je priznato pravo na
liječenje u inozemstvu obvezna je u roku od 15 dana nakon završenog liječenja u
inozemstvu dostaviti Direkciji Zavoda otpusno pismo i drugu medicinsku
dokumentaciju o obavljenom liječenju.

Članak 16.

Upravnom vijeću Zavoda obvezno se podnosi
polugodišnje i godišnje izvješće o upućivanju osiguranih osoba Zavoda na
liječenje u inozemstvo osnovom donijetih rješenja iz
članka 12. i 24. ovog Pravilnika.

Polugodišnje izvješće iz stavka 1. ovog članka
sadrži podatke o:

– osiguranoj osobi (inicijali i godina rođenja)

– dijagnozi zbog koje je osigurana osoba upućena
na liječenje u inozemstvo

– vrsti i trajanju liječenja

– državi i nazivu zdravstvene ustanove u kojoj
je obavljeno liječenje

– doktorima specijalistima-konzultantima koji su
dali pozitivno mišljenje o upućivanju na liječenje u inozemstvo.

Godišnje izvješće za izvršena liječenja u
inozemstvu iz stavka 1. ovog članka sadrži osim podataka iz stavka 2. ovog
članka i podatke o:

– trošku zdravstvene zaštite

– ukupnom trošku za liječenje u inozemstvu
osiguranih osoba za određeno razdoblje

– ostalim relevantnim činjenicama.

V. NAKNADA TROŠKOVA
ZDRAVSTVENE ZAŠTITE KORIŠTENE U INOZEMSTVU

Članak 17.

Osigurana osoba koja je na liječenje u
inozemstvo otišla bez rješenja o pravu na liječenje u inozemstvu iz članka 12.
i 24. ovog Pravilnika nema pravo na naknadu troškova tog liječenja na teret
sredstava Zavoda.

Iznimno, u slučajevima kada je postupak za
priznavanje prava na liječenje u inozemstvu pokrenut u skladu s člankom 12.
stavkom 2. i člankom 18. ovog Pravilnika, a osigurana osoba prije donošenja
rješenja liječenje u inozemstvu iz opravdanih razloga ostvari o svom trošku,
ima pravo na naknadu troškova tog liječenja i naknadu put­nih
troškova ako se, u smislu odredaba članka 11. ovog Pravilnika, rješenjem utvrdi
da je liječenje bilo opravdano.

Članak 18.

Pravo na liječenje u inozemstvu prema postupku
propisanom u članku 12. ovoga Pravilnika može ostvariti i osigurana osoba za
koju je tijekom liječenja u ugovornoj zdravstvenoj ustanovi u Republici
Hrvatskoj, zbog nemogućnosti nastavka uspješnog liječenja u toj ili u drugoj
ugovornoj zdravstvenoj ustanovi u Republici Hrvatskoj, zdravstvena ustanova
dala prijedlog za premještaj i daljnje liječenje u inozemnoj zdravstvenoj
ustanovi.

Nadležni liječnik specijalist zdravstvene
ustanove u kojoj se osigurana osoba liječi obvezan je uz prijedlog za nastavak
liječenja u inozemnoj zdravstvenoj ustanovi osiguranoj osobi, članu njezine
obitelji ili osobi koja o njoj skrbi dati svu raspoloživu medicinsku
dokumentaciju i uputiti ih na obvezu prethodnog podnošenja pisanog zahtjeva za
upućivanje na liječenje u inozemstvo Direkciji Zavoda.

Zahtjevi iz stavka 2. ovog članka rješavaju se
po hitnom postupku.

Članak 19.

Zavod ne snosi troškove zdravstvene zaštite
korištene u inozemstvu za osiguranu osobu iz članka 3. stavka 1. i 2. podstavka
1. – 4. ovog Pravilnika koja prije odlaska u inozemstvo nije pribavila potvrde
iz članka 5. stavka 1. ili 2. ovog Pravilnika.

Ako osigurana osoba nije prethodno pribavila
potvrde iz stavka 1. ovog članka, troškove zdravstvene zaštite korištene u
inozemstvu snosi pravna ili fizička osoba, tijelo državne vlasti, jedinice
lokalne i područne (regionalne) samouprave, strana predstavništva i podružnice,
odnosno strana diplomatska i konzularna predstavništva koja su osiguranika
uputila na rad, stručno usavršavanje, odnosno obrazovanje u inozemstvo ili
osobno osigurana osoba u slučaju kada u inozemstvu boravi po privatnom poslu.

Članak 20.

Zavod ne snosi troškove za stomatološko-protetske pomoći i stomatološko-protetske
nadomjestke, kao i za ortopedska i druga pomagala
ostvarena u inozemstvu osiguranoj osobi iz članka 3. stavka 1. i 2. podstavka
1. – 4. ovog Pravilnika, ako međunarodnim ugovorom nije drukčije uređeno.

Članak 21.

Osiguranoj osobi iz članka 9. stavka 1. ovog
Pravilnika koja je koristila zdravstvenu zaštitu u inozemstvu koju se nije
moglo odgoditi do povratka u Republiku Hrvatsku, a kojoj je unatoč pribavljenoj
potvrdi iz članka 5. stavka 1. ovog Pravilnika naplaćena zdravstvena zaštita u
inozemstvu, Zavod će na osnovi nalaza, ocjene i mišljenja liječničkog
povjerenstva nadležnog područnog ureda Zavoda priznati troškove zdravstvene
zaštite prema odredbama međunarodnog ugovora, odnosno ako međunarodnim ugovorom
nije regulirano plaćanje te zdravstvene zaštite ili je zdravstvena zaštita
korištena u državi s kojom Republika Hrvatska nema sklopljen ili preuzet ugovor
o socijalnom osiguranju prema stvarnom trošku te zdravstvene zaštite.

Osiguranoj osobi iz članka 9. stavka 2. ovog
Pravilnika koja je zdravstvenu zaštitu u inozemstvu koristila za slučaj hitne
medicinske pomoći radi otklanjanja neposredne opasnosti po život i zdravlje, a
kojoj je unatoč pribavljenoj potvrdi iz članka 5. stavke 1. ovog Pravilnika
naplaćena zdravstvena zaštita u inozemstvu, Zavod će na osnovi nalaza, ocjene i
mišljenja liječničkog povjerenstva nadležnog područnog ureda Zavoda priznati
troškove zdravstvene zaštite prema odredbama međunarodnog ugovora, odnosno ako
međunarodnim ugovorom nije regulirano plaćanje te zdravstvene zaštite ili je
hitna medicinska pomoć korištena u državi s kojom Republika Hrvatska nema
sklopljen ili preuzet ugovor o socijalnom osiguranju prema stvarnom trošku te
zdravstvene zaštite.

Iznimno od stavka 1. i 2. ovog članka kada je
osiguranoj osobi naplaćena zdravstvena usluga u ugovornoj zdravstvenoj
ustanovi, odnosno kod ugovornog zdravstvenog radnika privatne prakse u državi s
kojom Republika Hrvatska ima sklopljen ili preuzet ugovor o socijalnom
osiguranju u višem iznosu nego što je utvrđeno međunarodnim ugovorom, Zavod će
joj na osnovi nalaza, ocjene i mišljenja liječničkog povjerenstva nadležnog
područnog ureda Zavoda priznati stvarne troškove te zdravstvene zaštite.

Osigurana osoba iz stavka 1. – 3. ovog članka
obvezna je uz zahtjev za naknadu troškova priložiti medicinsku dokumentaciju o
pruženim zdravstvenim uslugama s prijevodom na hrvatski jezik i original računa
koji glasi na ime osigurane osobe iz kojeg je vidljivo da je račun plaćen.

Članak 22.

Osigurana osoba koja zdravstvenu zaštitu u
inozemstvu koristi prema odredbama ovog Pravilnika obvezna je sudjelovati u
dijelu troškova te zdravstvene zaštite u skladu s odredbama međunarodnog
ugovora, Zakona, drugih propisa i općih akata Zavoda.

Članak 23.

O pravu na naknadu troškova za zdravstvenu
zaštitu korištenu u inozemstvu u skladu s odredbama članka 19., 20. i 21. ovog
Pravilnika osiguranoj osobi na njezin zahtjev nadležni područni ured Zavoda
izdat će prvostupanjsko rješenje u upravnom postupku.

Članak 24.

Protiv rješenja iz članka 12. stavka 1. ovog
Pravilnika osigurana osoba ima pravo žalbe u roku od 15 dana od dana primitka
rješenja.

Žalba se podnosi direktoru Zavoda.

Drugostupanjsko rješenje donosi direktor Zavoda
na osnovi nalaza, mišljenja i ocjene višeg liječničkog povjerenstva Direkcije
Zavoda koje je donijeto na osnovi mišljenja doktora specijalista – konzultanata
iz članka 12. stavka 2. ovog Pravilnika. Nalaz, mišljenje i ocjena višeg
liječničkog povjerenstva Direkcije Zavoda kojom se osiguranoj osobi odobrava
upućivanje na liječenje u inozemnu zdravstvenu ustanovu obvezno podliježe
suglasnosti posebnog povjerenstva Ministarstva zdravstva i socijalne skrbi.

U postupku rješavanja žalbe osigurane osobe ne
mogu sudjelovati isti doktori specijalisti - konzultanti i članovi posebnog
povjerenstva koji su sudjelovali u davanju mišljenja, odnosno suglasnosti u
prvom stupnju.

Rješenje direktora Zavoda iz stavka 3. ovog
članka je konačno u postupku koji provodi Zavod.

Protiv rješenja iz stavka 5. ovog članka
dopuštena je tužba Upravnom sudu Republike Hrvatske u roku od 30 dana od dana
primitka rješenja.

Članak 25.

Protiv rješenja iz članka 23. ovog Pravilnika
osigurana osoba Zavoda ima pravo žalbe Direkciji Zavoda u roku od 15 dana od
dana primitka rješenja.

Rješenje u drugom stupnju Direkcija Zavoda
donosi na osnovi nalaza, mišljenja i ocjene liječničkog povjerenstva Direkcije
Zavoda.

Protiv rješenja iz stavka 2. ovog članka
dopuštena je tužba Upravnom sudu Republike Hrvatske u roku od 30 dana od dana
primitka rješenja.

Klasa: 500-01/06-01/3

Urbroj: 338-01-02-06-1

Zagreb, 20. siječnja 2006.

Direktor

**dr****. sc. Većeslav Bergman, dr. stom**., v. r.

![](dodatni/353111.gif)
![](dodatni/353112.gif)
![](dodatni/353113.gif)

Pročišćeni tekst, NN 12/2006-303